वाग्मती प्रदेश खेलकुद : काठमाडौंले जित्यो सर्वाधिक स्वर्ण
वाग्मती प्रदेश खेलकुद परिषद्को आयोजनामा भएको प्रदेश खेलकुद वाग्मती प्रदेश सरकारका मुख्यमन्त्री शालिकराम जमरकट्टेलको उपस्थितिमा आतिसबाजी र सांगीतिक प्रस्तुतिका समापन भयो ।
हेटौंडा — वाग्मती प्रदेश खेलकुद परिषद्को आयोजनामा भएको प्रदेश खेलकुद वाग्मती प्रदेश सरकारका मुख्यमन्त्री शालिकराम जमरकट्टेलको उपस्थितिमा आतिसबाजी र सांगीतिक प्रस्तुतिका समापन भयो ।दोस्रो संस्करणमा काठमाडौं ३१ स्वर्णसहित टिम च्याम्पियन बन्यो । काठमाडौंले थप २१ रजत र २५ कांस्य पनि जित्यो । डिफेन्डिङ च्याम्पियन चितवन दोस्रो स्थानमा रहँदा काभ्रे तेस्रो भयो । चितवनले २३ स्वर्ण, २४ रजत र २५ कांस्य तथा काभ्रेले १२ स्वर्ण, १३ रजत र १८ कांस्य पदक जिते ।शीर्ष तीन स्थानमा रहने टोलीलाई मुख्यमन्त्री जमकट्टेल, बागमती प्रदेशका सामाजिक विकास मन्त्री कुमारी मोक्तान, प्रतियोगिता संयोजक तथा प्रदेश खेलकुद विकास परिषद्, वाग्मती प्रदेशका सदस्य–सचिव सूर्यलाल भण्डारीलगायतले पुरस्कृत गरे ।चार जिल्लामा प्रतिस्पर्धा गराइएको खेलकुदमा १३ खेलमध्ये १२ खेलका कुल १ सय ६८ स्वर्ण पदक गणना भएको थियो । पौडी खुला प्रतियोगिता भएकाले पदक तालिकामा पौडीको पदक गणना गरिएन ।समापन समारोहमा अन्तिम तथा १६८ औं स्वर्णका लागि पुरुष फुटबलमा मकवानपुर र काठमाडौंले प्रतिस्पर्धा गरेका थिए । उक्त फाइनल मकवानपुरले पेनाल्टी सुटआउटमा काठमाडौंलाई ४–३ ले हराउँदै स्वर्ण जित्यो । १३ जिल्लाका करिब २५ सय खेलाडीले प्रतिस्पर्धा गरेका थिए । हरेक स्वर्ण विजेताले ५ हजार नगद पुरस्कार पाए । रजत र कांस्य पदक विजेता पनि क्रमशः ४ हजार र ३ हजार रुपैयाँ नगद पुरस्कार प्राप्त गरे ।वाग्मती प्रदेश खेलकुद परिषद्का सदस्यसचिव सूर्यलाल भण्डारीले अब तेस्रो संस्करण अन्तर प्रदेश छनोटको रूपमा हुने उल्लेख गर्दै अन्तर प्रदेश खेलकुदको सुरुआत पनि फागुनमा गरिने बताए ।